གྲྭ་ཚང་འདུ་ཁང་གི་ཡང་སྟེང་གཟིམ་ཆུང་དུ་གདན་དྲངས་དྲུང་ཇ་དང་བསྟུན་ཏེ་འདུ་ཁང་གི་བཞུགས་ཁྲིར་ཞབས་སོར་འཁོད་དེ།  མཎྜལ་རྟེན་གསོལ་འདེགས་འབུལ་གྱིས་མཚོན་ཕྱོགས་འདུས་ཀྱི་སྐྱེ་བོ་སེར་སྐྱ་ཆིག་ཁྲི་བརྒལ་བར་ཕྱག་དབང་སྩལ།  ཚེས་བཅོ་བརྒྱད་ཉིན་སྔར་རྒྱུན་ལྟར་གྲྭ་ཚང་འདུ་ཁང་དུ་རྟེན་གསོལ་འདེགས་འབུལ་གྱིས་མཚོན་མཇལ་ཐེངས་གསུམ་གྱི་ཁོངས་སེར་སྐྱ་ཕོ་མོ་ཆིག་ཁྲི་སུམ་སྟོང་སྐོར་ལ་མཇལ་ཕྱག་སྩལ། ཚེས་བཅུ་དགུའི་སྔ་ཆར།  པོ་རད་ཐུ་གདུགས་དཀར་གྱིས་གསོལ་བ་བཏབ་ངོར་མི་གྲངས་བཅོ་ལྔ་སྐོར་ལ་གཟིམ་ཆུང་དུ་ཚེ་དབང་སྩལ།  དེ་ནས་སྔར་རྒྱུན་ལྟར་གྲྭ་ཚང་འདུ་ཁང་དུ་མཇལ་ཐེངས་ཁག་གཉིས་ཀྱི་ཁོངས་དར་ཧན་ཧོ་ཤོ་དང་།  གཞན་ཕྱོགས་འདུས་སོགས་རྟེན་གསོལ་འདེགས་འབུལ་བ་སེར་སྐྱ་ཕོ་མོ་བདུན་སྟོང་སྐོར་ལ་མཇལ་ཕྱག་སྩལ།  དེ་ནས་མཇལ་མི་བྱིངས་ལ་ཕྱག་དབང་སྩོལ་བཞེད་ཀྱང་།  ཧོ་ཤོ་གཅིག་(༡༤༣)པུར་མ་ཟད་ཕྱོགས་ཀུན་ནས་རང་ཁྱིམ་ནོར་རྫས་སོགས་ལ་ལྟོས་པ་མེད་པར་མཇལ་ཕྱག་ཏུ་སྡེབས་བཅར་སོང་གཤིས་ཉིན་ལྟར་མི་གྲངས་ཁྲི་ཕྲག་མང་པོའི་འདུ་ལོང་ཡུལ་དེའི་བཏུང་ཆུས་ཀྱང་མི་ལྡང་བ་ལྟ་བུ་བྱུང་བུར་ཕྱོགས་འདུས་ཀྱི་སྐྱེ་བོ་རྣམས་ལ་སྒུག་སྡོད་ཀྱི་དཀའ་ངལ་མི་འབྱུང་ཆེད་ཉིན་སྔ་ཕྱིར་དགོན་པའི་མཐའ་སྐོར་དུ་མཇལ་དམངས་གཡས་གཡོན་དུ་བསྟར་བསྒྲིགས་བྱས་པའི་དབུས་སུ་དོ་ལི་ཕེབས་བྱམས་ཐོག་བཞུགས་ཏེ་ཕེབས་ཞོར་ཕྱག་དབང་སྩལ་པར་སེར་སྐྱ་ཕོ་མོ་སུམ་ཁྲི་སྐོར་སྨིན་གྲོལ་གྱི་ལམ་བཟང་པོར་འགོད་པར་མཛད།  འདི་སྐབས་ཀུན་ཏུ་སྲུང་མདུད་དང་སྨིན་གྲོལ་གྱི་རྟེན་འདུས་ཆེན་མོས་གཙོས་བྱིན་རྟེན་རྩ་ཆེ་སྣེ་མང་སྲིད་ན་རྙེད་པར་དཀའ་བ་དུ་མ་སྦྱངས་པའི་ཁྲུས་ཆུ་མཆོག་དམན་ཀུན་ལ་ཆད་མེད་སྩལ།  དེ་ནས་གྲྭ་ཚང་འདུ་ཁང་གི་བཞུགས་ཁྲིར་ཞབས་སོར་འཁོད་ནས།  མཎྜལ་རྟེན་གསུམ་འདེགས་འབུལ་ཞུ་མི་སུམ་སྟོང་སྐོར་ལ་ཕྱག་དབང་དང་སྲུང་མདུད་བྱིན་ཆབ་བཅས་སྩལ་པས་མཆོག་དམན་ཐམས་ཅད་ད་ནི་ངན་འགྲོའི་གནས་ལ་ཡ་མི་ངའོ་ཞེས་དགའ་དད་ཀྱི་ཅ་ཅོ་བསྒྲགས་པར་གྱུར།  འདི་ཉིན་སོ་ལོན་སྤར་ཀོ་ཁུ་ལུང་པོ་རི་ཧོ་ཤོ་ཁུལ་ཆོས་འབྱོར་ལེགས་ཚོགས་རྒྱས་ཕྱིར་ས་བཅུད་བུམ་འཇུག་བྱ་རྒྱུར་ནོམ་ཆི་མཁན་པོ་མདངས་ཆེན་པ་བློ་བཟང་ཚེ་རིང་།  མཛོད་པ་གནས་རྙིང་པ་དྲུང་ཕུན་ཚོགས་ཅན་ངོ་འཁོར་རྣམས་ལ་ཐོན་ཕྱག་དང་ཐོན་གནང་སྩལ། ཚེས་ཉེར་གཉིས་ཉིན།  ཧེ་ལུང་ཅང་ཨུ་ཏུ་པན་གྱི་སྲས་སོགས་ནང་མི་ངོ་འཁོར་བཅོ་ལྔ་སྐོར་དང་།  དར་ཧན་ཝང་གི་སྲས་སོགས་རྒྱ་སོག་འགའ་ཞིག་ལ་གཟིམ་ཆུང་མཇལ་ཁ་དང་།  བློ་ལྡན་ཕུན་ཚོགས་གླིང་གི་དགེ་བཤེས་ཁག་གི་རྩོད་གྲྭ་དམ་བཅར་གཟིགས་རྟོག་མཛད་ཅིང་གསོལ་ཇ་གཟབས་ལྡན་ཐོག་དགེ་བཤེས་རེར་ཁ་བཏགས་ཆེ་འདོམས་རེ་སྩལ་ཏེ་འཇམ་མགོན་རྒྱལ་བའི་བསྟན་པ་ཕྱོགས་མཐར་དར་རྒྱས་ཀྱི་གཟེངས་བསྟོད་དང་སྤྲོ་བ་བསྐྱེད་པར་མཛད། ཚེས་ཉེར་གསུམ་ཉིན།  རྟེན་གསོལ་འདེགས་འབུལ་བ་རྒྱ་སོག་མི་རིགས་སེར་སྐྱ་དྲག་ཞན་ཉིས་སྟོང་ལྔ་བརྒྱ་སྐོར་ལ་མཇལ་ཕྱག་དང་ཇ་གྲལ་སྲུང་མདུད་བྱིན་ཁྲུས།  མཇལ་པ་བྱིངས་མི་གྲངས་སུམ་ཁྲི་བརྒལ་བར་མཇལ་ཕྱག་དང་སྲུང་མདུད།  བྱིན་ཁྲུས་སོགས་དགོན་པའི་མཐའ་སྐོར་གཡས་གཡོན་དུ་བསྟར་བསྒྲིགས་སྔར་སྲོལ་ལྟར་མཛད་དེ།  འདི་སྐབས་རྣམས་སུ་མཇལ་ཕྱག་ཞུ་མི་ཉིན་རེ་(༡༤༤)བཞིན་ཕར་བཞུད་ཚུར་འབྱོར་ཤིན་ཏུ་མང་པོའི་རྒྱུ་ལམ་རྣམས་སུ་ཉིན་མཚན་ཁོར་ཡུག་ཏུ་རྒྱུ་འགྲུལ་བར་མ་ཆད་པ་བསྟར་ཆགས་ལྟ་བུར་སོང་གཤིས་བཟའ་བཅའ་གཙོ་བོར་གྱུར་པའི་ཚོང་འགྲེམ་རྒྱ་མི་ཤིན་ཏུ་མང་བ་གསར་འབྱོར་གྱིས་ཁྲོམ་འདུས་ཀྱང་ཤིན་ཏུ་ཆེ་བར་ཚུགས། ཚེས་ཉེར་བཞི་དང་ཉེར་ལྔ་གཉིས་ལ།  ཨུན་དུར་ཝང་དང་པཱེ་སིའི་ལྕམ་སོགས་ངོ་མ་བཅུ་དང་།  སྤོ་རོག་སུ་མིའི་ཁྲི་པ་བླ་མ་རིན་ཆེན་སེང་གེ་སོགས་ལས་སྣེ་སྤྱི་འཐུས་ཉི་ཤུ་སྐོར་ལ་མཇལ་ཕྱག་དང་ཇ་གྲལ།  གཞན་རྟེན་གསོལ་འདེགས་འབུལ་བ་ཉིས་སྟོང་ལྔ་བརྒྱ་ལྷག་ལ་ཕྱག་དབང་དང་སྨིན་གྲོལ་བྱིན་ཁྲུས་སྲུང་མདུད་བཅས་སྩལ།  གཙང་ཁང་གནས་གཟིགས་ཐོག་ལྷ་མིའི་མཆོད་སྤྲིན་བརྒྱ་ཚར་དང་།  རྟེན་གཙོ་ཁག་ལ་སྙན་ཤལ།  མགོན་ཁང་ཆོག་ཞབས་དང་བཅས་མཆོད་འབུལ་ཁྲུས་གསོལ་རབ་གནས་དང་འབྲེལ་བའི་ཐུགས་སྨོན་ཤིས་བརྗོད་མཛད།  དེ་རྗེས་ཨུན་དུར་ཆིང་ཝང་།  ཚེ་པཱེ་ལི།  ཚེ་གུང་སོགས་ལ་ཕྱག་རྟགས་གྱ་ནོམ་པ་སྩལ།  ཚེས་ཉེར་དྲུག་ལ་ཆིང་ཏཱ་ཡེ་ངོ་གཡོག་གིས་གཙོས་རྟེན་གསོལ་འདེགས་འབུལ་བ་སེར་སྐྱ་ཉིས་སྟོང་སྐོར་དང་།  སྐོར་ལམ་དུ་སེར་སྐྱ་ལྔ་སྟོང་སྐོར་བཅས་པར་མཇལ་ཕྱག་བྱིན་རླབས་སྔར་རྒྱུན་ལྟར་སྩལ། ཚེས་ཉེར་བདུན་ཉིན།  བཀྲ་ཤིས་དར་རྒྱས་གླིང་དུ་གན་གཟིགས་སུ་ཝང་སྐུ་མཆེད་དང་དགོན་བདག་གུང་ཐུ་ས་ལག་ཆི།  དགོན་པའི་བླ་མ་ལས་སྣེ་སོགས་ཀྱིས་སྤོས་སྣེ་སྤྱན་རྒྱ།  གྲྭ་དམངས་ཀྱིས་སེར་སྦྲེང་།  རྟ་རྐང་དམག་མིའི་སྐུ་སྲུང་སྦྲང་བན་བཅས།  དེའི་ཅོ་ཙེར་གདན་ཞུས་ཀྱིས་བླ་བྲང་དུ་ཞབས་སོར་འཁོད་འཕྲལ་གསོལ་ཇ་དཀར་སྤྲོ་འདེགས་འབུལ་དང་།  དེ་ནས་འདུ་ཁང་དུ་ཕེབས་ཏེ་གུང་ཐུ་ས་ལག་ཆི་ནས་མཎྜལ་རྟེན་གསུམ།  གསོལ་བཞེས།  བཟང་གོས་འཚེམ་དྲུབ་ཀྱི་ཐུགས་རྗེ་ཆེན་པོ་ཕྱག་སྟོང་སྤྱན་སྟོང་ཐོག་ཚད་ལྷག་ཙམ་གྱིས་གཙོས་དངོས་འབུལ་གྱི་མཆོད་སྤྲིན་བསྟར།  དེ་འབྲེལ་བླ་མ་ལས་སྣེ་གྲྭ་དམངས།  གུང་གི་བཙུན་མོ་སྲས་འཁོར་ཧྲག་བསྡུས་བཅས་མི་གྲངས་ལྔ་བརྒྱ་སྐོར་ལ་ཕྱག་དབང་དང་འཇམ་དཔལ་མཚན་བརྗོད་ཀྱི་ལྗགས་ལུང་སྩལ།  ལྷ་ཁང་ཁག་ཏུ་སྣ་ལྔའི་མཆོད་སྤྲིན་བརྒྱ་ཚར་ལྔ་འབུལ་བཤམས་ཐོག་འདུ་ཁང་གི་རྟེན་གཙོ་རྗེ་རྒྱལ་བ་གཉིས་པའི་སྣང་བརྙན་ལ་བཟང་གོས་ཀྱི་དབུ་པཎ་དང་སྐུ་བེར།  སྐུ་པང་ཛར་ལྡན་བཅས་(༡༤༥)འབུལ་གནང་གིས་མཚོན་སྐུ་གསུང་ཐུགས་རྟེན་རྣམས་ལ་སྙན་ཤལ་མཆོད་འབུལ་ཁྲུས་གསོལ་རབ་གནས་དང་འབྲེལ་སྤྱི་སྒོས་བསྟན་འགྲོའི་ཕན་བདེ་ལེགས་ཚོགས་རྒྱས་པའི་ཐུགས་སྨོན་མཛད།  འདུས་ཚོགས་སུའང་བསྙེན་བཀུར་ཉིན་འཁྱོངས་དང་ཕྱག་འགྱེད་བཅས་ཁར་རྡཱ་ཡན་ཆིག་སྟོང་སུམ་བརྒྱ་སྤྱི་འཇོག། འདུ་ཁང་དུ་བཟང་གོས་ཁུལ་ཆེན་ཚོས་ཚོགས་ཀྱི་ཀ་འཕན་རྒྱ་གསེར་མཚལ་ཀའི་འཕན་འགོ་ཅན་ཆ་གཉིས་བཅས་སྩལ།  བླ་བྲང་དུ་སྟོན་འཁོར་རྣམས་ལ་དགོན་བདག་གུང་ནས་དཀར་སྤྲོ་དམར་སྤྲོའི་གཞི་ལན་གཟབས།  དེ་ནས་དགོན་པ་གཉིས་ཀྱི་བར་ཕེབས་ལམ་གཡས་གཡོན་དུ་དད་འདུས་སེར་སྐྱ་ཉིས་ཁྲི་བརྒལ་སྐོར་བསྟར་བསྒྲིགས་ཀྱི་དབུས་སུ་གདན་དྲངས་ཏེ་ཕྱག་དབང་རིམ་སྩལ་མུ་ནས་གྲྭ་ཚང་འདུ་ཁང་དུ་རྟེན་གསོལ་འདེགས་འབུལ་བ་སེར་སྐྱ་ཉིས་སྟོང་སྐོར་ལ་མཇལ་ཕྱག་སྩལ།  ཧེ་ལུང་ཅང་ཏུ་པན་འུ་འུ་ཅུན་སྲིང་ནས་འཚམས་ཞུར་ཅང་བུ་ཀྭོན་ཆེད་མངགས་གདོང་རྡོ་རིགས་རིན་ཆེན་སྣ་ཚོགས་ལས་གྲུབ་པའི་མེ་ཏོག་ཁྱད་འཕགས་བུམ་བཅས་ཆ་གཅིག་ཕུལ་ཐོག་རིང་མིན་ཏུའུ་པན་རང་མཇལ་བཅར་ཞུ་རྒྱུ་ཡིན་ལུགས་སོགས་གུས་འདུད་ལྷུར་ལེན་ཞུས་པར་འཚམས་ཞུའི་ཁ་བཏགས་དང་བུ་ཀྭོན་ལ་གསོལ་རས་བཅས་སྩལ། ཚེས་ཉེར་བརྒྱད་ཉིན།  ཇོ་རིག་ཐུ་ཝང་དང་།  མུ་རེ་དགོན་པའི་སེར་སྐྱ་ཐུན་མོང་ནས་གདན་ཞུ་བ་གེ་གན་བླ་མ་དང་།  སྨན་གྲྭ་མཁན་པོ།  དགོན་བདག་སྤྲུལ་སྐུའི་མཛོད་པ།  གུང་མཱེ་རིན།  ཧ་སྦང་།  སྤི་ཆའི་ཆི་བཅས་པར་གཟིམ་མཇལ་ཐོག་ཇ་གྲལ་དང་བཀའ་འཚམས་སྩལ།  དེ་ནས་གཟིམས་ཆུང་ཕྱིར་ལིའུ་ཙ་ཀི་རིག་ཐུ་ཉེ་ལྟོས་སོགས་མི་གྲངས་སུམ་ཅུ་སྐོར་ལ་ཕྱག་དབང་སྩལ་ཏེ་དགོན་པའི་ནུབ་ཕྱོགས་ཀྱི་སྐྱེད་ཚལ་དུ་ཆིབས་ཞབས་མགྲོན་ལྡེ་ནང་རྣམ་ཡན་དང་།  ཆིང་ཝང་སྐུ་མཆེད་བཅས་སྤྲོ་སངས་ལ་ཆིབས་བསྒྱུར་མཛད་པར་དགོན་ཕན་ཚུན་གྱི་དགེ་འདུན་ཉི་ཤུ་སྐོར་ནས་སྙན་འཇེབས་ཀྱི་མཆོད་རོལ་དང་།  དགའ་ཚལ་གྱི་མཐའ་སྐོར་དུ་རྒྱ་སོག་ཤུན་ཅིན་རྟ་རྐང་རྣམས་ནས་སྐུ་སྲུང་དང་བཅས་སྟོན་འཁོར་ཚང་མར་དཀར་སྤྲོ་འདེགས་འབུལ་ཞུས།  དེ་ནས་ཆིང་ཝང་རང་ཉིད་ཀྱིས་གཙོས་རྟ་འགྲོས་ལྡན་ཉི་ཤུ་སྐོར་འགྲོས་བཅགས་གཟིགས་འབུལ་ཞུས་པར།  ཝང་རང་གི་ཆིབས་པ་གྲོ་དཀར་གྱིས་རྩེ་དར་བླངས་པར།  (༡༤༦)ཝང་ལ་དཔའ་དར་ཁ་བཏགས་ཆེ་བ།  རྟ་ལ་བཟང་གོས་སེར་པོ་གྱོན་ལྡེང་དང་ཁ་བཏགས།  གཞན་མ་རྣམས་ལ་ཨང་རིམ་གྱིས་དཔའ་དར་བཅས་སྩལ། ཚེས་ཉེར་དགུ་ལ།  ཇོ་རིག་ཐུ་ཝང་།  མུ་རེ་དགོན་གྱི་སེར་སྐྱ་ཐུན་མོང་ནས་རིང་མིན་ཕྱོགས་དེར་ཞབས་སོར་འགོད་པའི་སྙན་སེང་གསོལ་འདེབས་མགྲོན་བརྒྱུད་ཀྱིས་ཞུས་པར་ཇི་མོས་ལྟར་ངོས་བསྐྱོད་ཐུབ་པ་སེམས་བཅགས་ཆོག་པའི་བཀའ་ལན་དང་།  ངོ་མ་སོ་སོར་ཁ་བཏགས་ཟུར་ཆས་ཀྱང་སྩལ།  རྟེན་གསོལ་འདེགས་འབུལ་བ་སེར་སྐྱ་སུམ་སྟོང་སྐོར་ལ་མཇལ་ཕྱག་དང་།  དགོན་པའི་མཐར་སེར་སྐྱ་ཆིག་ཁྲི་སྐོར་ལ་མཇལ་ཕྱག་སྔར་རྒྱུན་ལྟར་སྩལ། ཧོར་ཟླ་དྲུག་པའི་ཚེས་གཅིག་ལ།  ཨུན་དུར་ཆིང་ཝང་ནས་གསོལ་བ་བཏབ་ངོར་གྲྭ་ཚང་འདུ་ཁང་དུ་ཆིང་ཝང་དང་།  པཱེ་སི་སྐུ་མཆེད་བཙུན་སྲས་གུང་ཐའི་ཇི་སོགས་འདི་ཁུལ་ལས་བྱེད་དཔོན་སློབ་ངོ་འཁོར་དགོན་ཁག་གཉིས་དང་།  ཉེ་འཁོར་དགོན་སྡེ་རྣམས་ཀྱི་བླ་མ་ལས་སྣེ་གྲྭ་དམངས་གཞན་དད་འདུས་སེར་སྐྱ་འགའ་བཅས་སྐལ་ལྡན་གྱི་གདུལ་བྱ་ལྔ་སྟོང་སྐོར་ལ་ཚེ་རྟ་ཟུང་འབྲེལ་གྱི་རྗེས་གནང་།  དུས་འཁོར་ལྷན་སྐྱེས་ཀྱི་རྗེས་གནང་།  དགའ་ལྡན་ལྷ་བརྒྱ་མ་དང་།  སྤྱན་རས་གཟིགས་ཚེམ་བུ་ལུགས་ཀྱི་སྒོམ་བཟླས་ཀྱི་ལྗགས་ལུང་།  ཁྱད་པར་རྗེ་གོང་མ་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་ཀྱིས་མཛད་པའི་ཤམ་སྨོན་གྱི་རྡོ་རྗེའི་ཚིག་རྣམས་ལ་ཐུགས་སྨོན་ཇི་ལྟར་མཛད་པ་བཞིན་མ་འོངས་པ་ན་ཁོ་བོས་ངེས་པར་རྗེས་སུ་འཛིན་ནོ་ཞེས་དོན་གྱིས་འདོམས་པའི་ཟབ་བཤད་དང་བཅས་སྩལ་པས་དེར་འདུས་ཀྱི་གདུལ་བྱ་གྲངས་ལས་འདས་པ་འཁོར་བ་མཐའ་ཅན་དུ་མཛད་པའི་དགའ་བདེའི་དཔལ་དམ་པར་བཀོད།  མཇལ་ཁའི་རིང་དགེ་བཤེས་བགྲེས་པ་བཞི་ནས་བགྲོ་གླེང་ཞུས་པར་དམིགས་བསལ་ཕྱག་མདུད་དང་ཁ་བཏགས་སྩལ།  ཝང་ནས་སྐུ་ཡོན་དངོས་འབུལ་དང་སྐུ་འཁོར་རྣམས་ལ་ཡང་འཕར་མའི་ཞབས་ཏོགས་གཟབས་འབུལ་ཞུས། ཚེས་གཉིས་ཉིན།  གོར་ལུ་སུ་ཏཱ་ཝང་གི་འཚམས་ཞུ་བ་ཏ་སྦང་དང་།  གཞན་རྟེན་གསོལ་འདེགས་འབུལ་བ་སེར་སྐྱ་སུམ་སྟོང་སྐོར་ལ་མཇལ་ཕྱག་སྩལ།  བློ་ལྡན་ཕུན་ཚོགས་གླིང་གི་འདུ་ཁང་དུ་སྤྱན་དྲངས་ཏེ་འཆམ་གཟིགས་(༡༤༧)ཕུལ་ཐོག། ཆིང་ཝང་ནས་དཀར་སྤྲོ་འདེགས་འབུལ་ཞུས།  ཚེས་གསུམ་ལ་ཨུན་དུར་ཆིང་ཝང་ཡང་གསང་སྐྱབས་ནས།  འདུ་ཁང་ཆེན་མོར་སྤྱན་རྒྱ་སྤོས་སྣེ་དང་བཅས་སྤྱན་དྲངས་ཏེ།  མགོན་ཁང་པ་ཚོགས་ཡོངས་ནས་རྗེ་བཙུན་རྣམ་པར་རྒྱལ་མའི་ཆོ་ག་དང་བླ་མཆོད་ཚོགས་འཁོར་དང་འབྲེལ་བརྟན་བཞུགས་ཐོག་མཎྜལ།  བཀྲ་ཤིས་རྟགས་རྫས།  རྒྱལ་སྲིད་སྣ་བདུན།  ཆོས་འཁོར་ཆོས་དུང་།  ན་བཟའ་སྐུའི་ཉེར་སྤྱད།  མཛོད་བཏགས་དཀར་པོ་དགུ།  རྒྱ་རྟ་བཅོ་བརྒྱད།  རི་པིན་བཟང་གོས་གསེར་གྱི་མེ་ཏོག་ཅན་ཡུག་དགུ།  རུ་སུའི་ཡུལ་ནས་ཐོན་པའི་བཞུགས་གདན་སེར་པོ་དང་།  ཀོ་སྒམ་ཆེ་ཆུང་དགུ།  ཕོ་རྟ་གྲོ་དཀར་དགུ།  གླང་དམར་པོ་དགུ།  གཡང་དཀར་གྱི་ལུག་དགུ།  ཞབས་འབྲིང་བྱིངས་ལ་ནང་འགྱེད།  བཙུན་མོ་སྒར་ནས་བཟང་གོས་གསེར་མིག་མ་ཡུག། པཱེ་སི་ཚེ་ལྷ་དབང་སྒྱུར་ནས་རྟེན་གསུམ།  དངུལ་རྒྱ་རྟ་གཅིག། ཕོ་རྟ་འགྲོས་ལྡན།  སྲས་མོ་ནས་བཟང་གོས་ཡུག་སོགས་དངོས་འབུལ་སྤྱན་ལམ་དུ་བསྟར་ཏེ།  ལྟོས་བཅས་སྐྱེ་བའི་འཕྲེང་བར་འབྲལ་མེད་རྗེས་སུ་འཛིན་པ་སོགས་སྐྱབས་ཞུས་ཕུལ་བར་རྡོ་རྗེའི་བཀའ་བཞེས་དང་།  ཆིང་ཝང་དང་།  བཙུན་མོ།  པཱེ་སི།  གུང་།  ཐུ་ས་ལག་ཆི་སོགས་དཔོན་བློན་ཆེ་ཆུང་།  དགོན་ཕན་ཚུན་སོགས་ཀྱི་བླ་མ་ལས་སྣེ་བཅས་སེར་སྐྱ་སུམ་བརྒྱ་སྐོར་ལ་ཇ་གྲལ་ཕེབས་སྒོ་དང་ཕྱག་དབང་སྩལ།  ཆིང་ཝང་ནས་དགུང་གསར་མཛད་ཆེན་ནང་བཞིན་གྱི་དཀར་སྤྲོ་གསོལ་སྟོན་རྒྱས་པ་གཤོམ་འདེགས་ཐོག་བཀྲ་ཤིས་རྫས་རྟགས།  རྒྱལ་སྲིད་སྣ་བདུན།  ཆོས་འཁོར་ཆོས་དུང་།  མཎྜལ་སྐུ་གསུང་ཐུགས་རྟེན་རྣམས་སོ་སོའི་ཤིས་བརྗོད་དབྱངས་རོལ་དང་བཅས་པས་མུ་མཐུད་ཝང་ངོ་འཁོར་སེར་སྐྱ་གོང་གསལ་རྣམས་དང་།  ཞབས་འབྲིང་སྒེར་གཡོག་བཅས་པར་མཇལ་དར་རང་སློག་གིས་ཕྱག་དབང་སྩལ་ཏེ་ཇ་གྲལ་ཕེབས་སྒོ་དང་དཀར་སྤྲོ་རིམ་སྩོལ་གནང་།  ཕྱག་མཛོད་ནས་ཝང་ལ་ལེགས་སྐྱེས་སུ་གུར་ཤའི་བསངས་ཕོར་སྒམ་བཅས་དང་།  བཙུན་མོར་དུས་ཚོད་འཁོར་ལོ་གཅིག་བཅས་ཕུལ། ཚེས་བཞིའི་ཉིན་རྟེན་གསོལ་འདེགས་འབུལ་བ་སེར་སྐྱ་སུམ་སྟོང་དང་།  མཇལ་དམངས་ཕོ་མོ་བདུན་སྟོང་སྐོར་ལ་མཇལ་ཕྱག་སྩལ།  དགོང་དྲོས་ཕོ་བྲང་གི་མདུན་དུ་དགེ་བཤེས་བརྒྱ་ལྷག་ཙམ་གྱི་རྩོད་གྲྭ་(༡༤༨)འཕར་འཛུགས་ལ་གསོལ་ཇ་གཟབས་ལྡན་དང་སྐུ་ཡོན་ཤའོ་ཡན་སྒོར་རེ་འབུལ་གནང་དང་འབྲེལ་ཐུགས་ཞིབ་མཛད།  འདི་གའི་དགོན་མ་ལག་དང་ཕྱོགས་འདུས་བསྒྲུབ་བྱ་བརྒྱ་དང་ཉི་ཤུ་སྐོར་ལ་སྐྱབས་མགོན་ཆེན་པོ་མཆོག་ནས་མཁན་པོ་དང་།  སྔགས་ཆེན་ཞལ་སྔ་ནས་ཀྱིས་ལས་སློབ།  གསང་སྟོན་དུས་གོ་བ་སོགས་མཁན་སློབ་དགེ་འདུན་གྲངས་ཚང་བའི་སྒོ་ནས་ཕྱག་ལེན་ཕྲ་ཞིབ་དང་བཅས་བསྙེན་པར་རྫོགས་པ་དགེ་སློང་གི་དངོས་པོ་ཡང་དག་པར་སྩལ་པས་རྒྱལ་བསྟན་གྱི་རྨང་གཞི་བརྟན་པོར་མཛད་དོ།  ། མཆོག་གསུམ་ཞིང་ལ་དད་གུས་འཛིན་མའི་ལྟོར།  ། སྲིད་ལས་ངེས་པར་འབྱུང་བའི་ཆབ་གཙང་ལས།  ། ཐོན་པ་རྒྱལ་བསྟན་པདྨོའི་སྒོར་ཞུགས་ཏེ།  ། སོ་ཐར་